Κερκ Χάμμετ

Ο Kερκ Χάμμετ (Kirk Lee Hammett, 18 Νοεμβρίου 1962) είναι Αμερικάνος κιθαρίστας της heavy metal μουσικής, γνωστός ως κιθαρίστας των Metallica από το 1983, ενώ πριν ενταχθεί στη σύνθεση τους έπαιζε με τους Exodus. Το περιοδικό "Rolling Stone" τον κατέταξε ενδέκατο στη λίστα με τους εκατό σπουδαιότερους κιθαρίστες όλων των εποχών.

 Ο Χάμμετ γεννήθηκε στις 18 Νοεμβρίου 1962 στο Σαν Φρανσίσκο, με τον πατέρα του να έχει ιρλανδική καταγωγή και την μητέρα του φιλιππινέζικη.Στην ηλικία των 16 ετών αγόρασε την πρώτη του κιθάρα, μία "Fender Stratocaster" αλλάζοντας τελικά σε μία "Gibson Flying V". Κυριότερες επιρροές του ήταν οι Black Sabbath, Deep Purple, Led Zeppelin, UFO και Τζίμι Χέντριξ.Το 1980, σχημάτισε τους Exodus μαζί με τον τραγουδιστή Πωλ Μπέιλοφ, τον μπασίστα Τζεφ Άντριους και το ντράμερ Τομ Χάντινγκ, με τους οποίους ηχογράφησε ένα ντέμο. Τρία χρόνια αργότερα, αντικατέστησε τον Ντέιβ Μαστέιν στους Metallica, ηχογραφώντας μαζί τους το πρώτο τους άλμπουμ με τίτλο "Kill 'em All". Ακολούθησαν τα "Ride the Lightning" και "Master of Puppets", πριν το συγκρότημα χάσει σε αυτοκινητιστικό δυστύχημα τον μπασίστα Κλιφ Μπάρτον. Τη θέση του πήρε ο Τζέισον Νιούστεντ και οι Metallica κυκλοφόρησαν το δίσκο "...And Justice for All", το πρώτο τους άλμπουμ που σκαρφάλωσε στο Top-10 του Billboard. Στις 3 Δεκεμβρίου 1987, ο Χάμμετ παντρεύτηκε την πρώτη του σύζυγο, Ρεμπέκα Ενρίκα Κέστελιν. Ο γάμος τους κράτησε τέσσερα χρόνια. Το 1991, ηχογράφησαν το πιο επιτυχημένο άλμπουμ τους, με τίτλο "Metallica", το οποίο έχει πουλήσει πάνω από 15 εκατομμύρια αντίτυπα στις Ηνωμένες Πολιτείες. Ο συγκεκριμένος δίσκος σκαρφάλωσε στην κορυφή των αμερικάνικων τσαρτ, όπως έχει κάνει και κάθε στούντιο δίσκος του συγκροτήματος από εκεί και έπειτα. Το 1996, κυκλοφόρησαν το άλμπουμ "Load", παρουσιάζοντας μια στροφή στον ήχο τους με πιο εμπορικές τάσεις, ενώ το δεύτερο μέρος των ηχογραφήσεων κυκλοφόρησε ένα χρόνο αργότερα στο άλμπουμ "ReLoad". Το 1998, οι Metallica κυκλοφόρησαν το "Garage Inc." με διασκευές σε κομμάτια των Diamond Head, Motörhead, Lynyrd Skynyrd, Thin Lizzy, Mercyful Fate, Black Sabbath, Queen, κ.α.. Ο Χάμμετ παντρεύτηκε τη δεύτερη σύζυγο του, Λάνι, στις 31 Ιανουαρίου 1998 στη Χαβάη. Την επόμενη χρονιά, οι Metallica ηχογράφησαν το ζωντανό άλμπουμ "S&M", παίζοντας τραγούδια τους με την φιλαρμονική ορχήστρα του Σαν Φρανσίσκο. Το 2003, ηχογράφησαν τον πιο αμφιλεγόμενο δίσκο τους με τίτλο "St. Anger" προκαλώντας αντιδράσεις από κοινό και κριτικούς, λόγω των έντονων Nu Metal επιρροών του, του ότι δεν περιέχει σόλο κιθάρας, αλλά και τη χαμηλή απόδοση των φωνητικών και των τυμπάνων. Στο άλμπουμ συμμετείχε ο μπασίστας Ρόμπερτ Τρουχίλο, ο οποίος είχε αντικαταστήσει τον Νιούστεντ. Πέντε χρόνια αργότερα, οι Metallica πραγματοποίησαν την επιστροφή τους στον αρχικό ήχο του μελωδικού thrash metal με το "Death Magnetic", ενώ την επόμενη χρονιά εντάχθηκαν στο Rock and Roll Hall of Fame.Το συγκρότημα πραγματοποιεί συχνά περιοδείες, ενώ κατά καιρούς εμφανίζεται ζωντανά μαζί με τα άλλα τρία συγκροτήματα που αποτελούν τους "Big 4" του αμερικάνικου thrash metal, τους Slayer, τους Megadeth και τους Anthrax.Ο Χάμμετ αποτέλεσε έναν από τους βασικούς συνθέτες και τον σολίστα του συγκροτήματος, βοηθώντας τους να χαρακτηριστούν ως ένα από τα σπουδαιότερα συγκροτήματα στην ιστορία της rock και heavy metal μουσικής. Στις 1 Οκτωβρίου 2012, εξέδωσε το βιβλίο "Too Much Horror Business", μία συλλογή φωτογραφιών με αντικείμενα από ταινίες τρόμου. Kirk Hammett | Biography | AllMusic Kirk Hammett – Biography - Ultimate Metallica METALLICA.com | Kirk Hammett Kirk Hammett - Metallica World Επίσημη ιστοσελίδα